વોશિંગ્ટન- અમેરિકાના પ્રેસિડેન્ટ ડોનાલ્ડ ટ્રમ્પ અને ઉત્તર કોરિયાના સુપ્રીમ લીડર કિમ જોંગ ઉનની મુલાકાતના સ્થળ અને દિવસ બાદ હવે મુલાકાતનો સમય પણ નક્કી કરી લેવામાં આવ્યો છે. બન્ને નેતા સિંગાપુરના સમય અનુસાર સવારે 9 વાગ્યે મુલાકાત કરશે. મહત્વનું છે કે, આ મુલાકાત પર સમગ્ર વિશ્વની નજર મંડાયેલી છે. વ્હાઈટ હાઉસે આ બેઠકના સમય અંગેની જાહેરાત કરતા જણાવ્યું કે, 12મી જૂનના રોજ સિંગાપુરના સ્થાનિક સમય અનુસાર બન્ને નેતાઓ સવારે 9 વાગ્યે મળશે. અમેરિકન પ્રેસ સેક્રેટરી સારા સેન્ડર્સે બેઠકના સમય અંગે માહિતી આપતા જણાવ્યું કે, સિંગાપુરમાં એક ટીમ બેઠકની તૈયારીને અંતિમ રુપ આપી રહી છે. બેઠક શરુ થતાં સુધી આ ટીમ ત્યાં જ રોકાશે. વધુમાં સારા સેન્ડર્સે જણાવ્યું કે, બેઠક પહેલાં પ્રેસિડેન્ટ ડોનાલ્ડ ટ્રમ્પ ઉત્તર કોરિયા અંગે દરરોજ રાષ્ટ્રીય સુરક્ષા મુદ્દે વિગતો મેળવી રહ્યાં છે.